Thomas Danielsen (V), 2013-05-15:
Tak for det, formand.
Jeg skal indledningsvis sige, at jeg også taler på vegne af Det Konservative Folkeparti, da de ikke har mulighed for at være til stede i salen.
Jeg har glædet mig til redegørelsesdebatten i dag.
Det er en redegørelse om det, som alle vi i Landdistriktsudvalget på tværs af partier uden tvivl brænder for og vil det bedste.
Derfor havde vi også store forventninger, dengang regeringen nedsatte et landdistriktsministerium, men desværre har det vist sig kun at være af navn og ikke af gavn.
Visionerne fra regeringspartiernes side var ellers store op til valget, men da regeringsgrundlaget skulle skrives, kunne det desværre kun blive til to linjer om, at man vil landdistrikterne det godt.
Siden hen bad ministeren så bl.a. Bonderøven og Niels Hausgaard om at udarbejde nogle visioner for regeringen, men der kom ikke andet ud af det, end at vi skulle være selvforsynende og lukke dele af landdistrikterne for offentlig service.
Man savner fortsat en klar melding om, om Bonderøvens arbejde overhovedet skal bruges til noget.
Det vil være meget interessant og vigtig viden, for så skal vi i hvert fald i oppositionen og i landdistrikterne op på barrikaderne for at forhindre de ulykker.
Siden hen har ministeren nedsat endnu en tænketank, men i landdistrikterne kan man kun tænke den tanke: Tænk, hvis regeringen selv kunne tænke en tanke på det her område.
Derfor har vi også spurgt ministeren adskillige gange om, hvornår den samlede strategi for landdistrikterne kommer.
Vi vil gerne høre, hvad regeringen selv vil på det her område, men vi deltager også gerne i arbejdet, som ministeren lovede alle partier, da han sagde, at vi kunne se frem til arbejdet med en samlet strategi, hvor alle partier ville blive inddraget i processen.
Men hvornår bliver vi inddraget i processen?
Jeg har efterspurgt det adskillige gange, så sent som i spørgetimen, hvor man ikke kunne få noget klart svar.
Man kunne bare melde ud: Vi har ændret planer, vi leverer ikke en samlet strategi for landdistrikterne alligevel.
Eller man kunne sige: Bare rolig, vi er i regeringen glade for, at oppositionen er ivrige for at gøre det bedste for landdistrikterne; I bliver inddraget i en samlet strategi.
Det er ikke mere kompliceret, og for at være helt ærlig: Det her er pinligt for regeringen.
Men det, der er værre, er, at det er en skændsel over for landdistrikterne.
Nu er ministeren så kommet med en landdistriktspolitisk redegørelse, men det eneste, man tænker, er: Hvor er Carsten?
Hvordan kan man se ude i landdistrikterne, at vi har fået et landdistriktsministerium?
Det er ikke på antallet af lovforslag, for der er ikke kommet et eneste lovforslag, som styrker landdistrikterne.
Det eneste, vi har set, er to små lovforslag af teknisk karakter.
Så redegørelsen kunne med rette hedde: Hvor er Carsten-redegørelsen?
Et af de første punkter, der fremhæves i redegørelsen, er stramningen af planloven, men det er jo ikke noget, der styrker landdistrikterne.
Derved sikrer regeringen jo netop, at der f.eks. ikke kan bygges større varehuse i landdistrikterne.
Men det er selvfølgelig i fin tråd med at være selvforsynende, og at vi skal sælge de produkter, vi selv dyrker, til vores nabo og i nærområderne.
Derudover skal man faktisk forklare, rent faktisk også forsvare, hvorfor man ønsker at udvide sin virksomhed i store dele af landdistrikterne.
Endelig havde jeg egentlig ikke regnet med, at ministeren ville tage den her lov med i redegørelsen, i hvert fald ikke fremhæve den, for da Udvalget for Landdistrikter og Øer ønskede at behandle lovforslaget i udvalget, fik vi ikke mulighed for det på ordentlig vis, fordi vi blev kørt over og det ikke var vigtigt at høre på os.
Det er utilstedeligt.
Dernæst kan man læse, at landdistrikterne har fået deres eget rejsehold.
Der var endelig noget konkret, tænkte man.
Men når man så sætter sig mere ind i det, kan man jo desværre bare se, at det er varm luft.
Indsatsen består i, at en landdistriktskommune skal spørge ministeriet om hjælp, råd og vejledning, og såfremt det kaldes et rejsehold, håber jeg, at alle ministerier har et rejsehold.
Og det skal ikke være nogen hemmelighed, at der, hvor jeg kommer fra, og der, hvor jeg er valgt, ville vi være meget bekymrede, hvis nu regeringen valgte at nedlægge landdistriktsministeriet, hvis det betød, at man ikke kunne regne med fortsat kystsikring.
Grænsehandelen er åbenbart også et af de områder, som ministeren har kæmpet for, og jo, det er vigtigt, at vi får afgifterne ned for at hindre grænsehandel.
Altså, hurtigere tog kan vi vel alle sammen være enige om er en god idé.
Spørgsmålet er så, om det er rigtigt at investere 27,5 mia. kr. i Østdanmark.
Mellem Aalborg, Aarhus, Odense og København kommer der hurtigere tog, og det fremhæver man også som en sejr for landdistrikterne.
Tager vi strækningen fra Struer til Vejle, bliver der en opgradering, men der kommer ikke hurtigere tog til landdistrikterne dér.
Endelig kan man læse i redegørelsen, at nu skal landdistrikterne deles op på en helt ny måde.
Der står i redegørelsen, at ministeriet har udarbejdet en ny model til afgrænsning af landdistrikter, og derudaf kan man så se, at Holstebro, Viborg, Morsø og Lolland er i én kategori som landdistrikt og derfor åbenbart kæmper med de samme udfordringer.
Jeg gentager lige: Holstebro, Viborg, Morsø og Lolland.
Dernæst har vi Videbæk, Vejen, Aalborg og Aarhus, der er i en anden kategori og derfor skal behandles som de storbyer, de er.
Helt ærligt: Det virker, som om det er taget ud af den blå luft.
Det er en ommer, og det tror jeg at vi alle sammen her i salen kan blive enige om, nemlig at hele Hvor er Carsten-redegørelsen?
Det, regeringen skal satse på sammen med Venstre, er at skabe vækst og job i landdistrikterne.
Man skal ikke bare læne sig tilbage og sige, at den negative udvikling er der ikke noget at gøre ved, at den kan vi ikke lave om på.
Jo, det kan vi.
I Venstre vil vi landdistrikterne.
Vi vil en udflytning af statslige arbejdspladser ligesom i det beslutningsforslag, som vi har fremsat.
En af de vigtigste forudsætninger for at skabe vækst og en positiv udvikling i landdistrikterne er, at vi først og fremmest kan tilbyde de folk, der gerne vil bo der, at få et arbejde.
Vi havde stor succes i vores regeringstid med udflytning af statslige arbejdspladser, og det håber jeg at regeringen vil tage til sig.
Uanset om det handler om Sikkerhedsstyrelsen, den digitale Tinglysning, SKAT eller miljøcentrene, så var det en stor succes, og det viste sig rent faktisk, at de på mange områder også var mere effektive.
Desværre ser vi nu, at regeringen er i gang med at centralisere mange af de arbejdspladser som f.eks. miljøcentrene, som vi lige har flyttet ud.
Det er rigtig ærgerligt, og det er den forkerte udvikling.
Vil gerne understøtte landbruget med en YJ-ordning f.eks., dansk fiskeri med en YF-ordning.
Det smitter af på smeden og andre håndværkere, og det er noget af det, der igen skaber job og beskæftigelse i landområderne.
Hvis man tager YJ-ordningen, som er sådan en garanti for yngre jordbrugere, der kan komme ind i erhvervet, så er det lige nøjagtig noget af det, som sikrer vores hovederhverv ude i landdistrikterne, et af de to vigtigste erhverv, vi nok har i landdistrikterne, så det kan styrkes og der kan udvides og vi kan få en ny generation ind.
Vi vil også gerne en lempeligere planlov, der sikrer handel og virksomhed i landdistrikterne.
Venstre vil også kystfiskerne, som styrker de lokale havne.
Det er det samme eksempel ude i landdistrikterne, men desværre ser vi bare, hvordan regeringen har lavet forringelserne, inden den overhovedet har fået nedsat den arbejdsgruppe, som skal evaluere og tænke nye tanker om, hvordan kystfiskeriet fremadrettet skal være, og inden den arbejdsgruppe har fået lov til at sætte sig sammen.
Vi vil gerne en dialog med regeringen om en samlet strategi for landdistrikterne, som vi er blevet lovet.
Vi vil landdistrikterne, så lad os da stå sammen og gøre noget ved det, ikke for regeringens skyld, ikke for Venstres skyld, men for landdistrikterne skyld.